Kan an ama niya nasakitan nang maray magbuhay saindang pitong magturugang pakagadan kan ina niya, siya saka an tugang niyang si Fathi dinara asin pinaestar sa pamilya kan ina niya duman sa Distrito kan mga Moroccano sa Lumang Herusalem. Duman nakierok sinda sa tiyoon niyang si Salim Abul Saud nin apat na taon. Kan 1937, siya saka si Fathi kinua naman kan ama ninda ta pinaestar sa tugang nindang si Inam. Si Arafat mayo nang toltol na relasyon sa ama niya mala ta kan nagadan an ama niya kan 1952, dai lamang siya nagpahiling sa paglubong. Ni magdalaw siya sa lubongan kan ama niya kan siya buminalik sa Gaza. An tugang niyang babae na si Inam, nagbuyagyag kan ini nainterbyu ni Alan Hart, sarong Briton na historyador, na si Yasser daa grabeng kinakastigo kan ama niya kan ini nagpaparaduman sa distrito nin mga Hudyo sa Cairo asin duman nagaatender sa mga relihiyosong aktibidad kan mga Hudyo. Kan hinapot daa si Yasser ta dai napondo sa pagduman, gusto daa kaya niya manodan an mentalidad kan mga Hudyo.